Käyttämistämme luonnonkuiduista villa ja silkki ovat eläinperäisiä, ja siksi myös niitä tuottavien eläinten hyvinvointi on pyritty huomioimaan osana valmistusta. Kaikki käyttämämme raaka-aineet ovat sertifioitua luomua. Lähtökohtaisesti sertifiointi takaa, että eläimistä pidetään hyvää huolta mm. ravinnon, suojan ja terveydenhuollon osalta, ja myös mahdollisuus lajityypilliseen elämään turvataan. Vaatteissa käytettävä luomumerinovillamme tulee Argentiinasta ja Uruguaysta, missä lampaille ei tarvitse tehdä kivuliasta mulesing-toimenpidettä, ja lampaat laiduntavat vapaina. Sekä Argentiinassa että Uruguayssa lammastuotantoa valvoo oma viranomainen, Argentiinassa nimeltään PROLANA, joka myös kouluttaa ja sertifioi kerintää suorittavat ammattilaiset. Alan ammattilaisia auditoidaan säännöllisesti, ja väärinkäytökset eläimiä kohtaan johtavat keritsijän ”jäähylle laittamiseen” ja lisäkoulutuksen antamiseen. Lampaat kerätään yhteen kerran vuodessa keritsemistä varten. Keritsemistilanteessa pyritään mahdollisimman hiljaisen ja stressittömän ympäristön luomiseen, sillä rauhallisia eläimiä on aina helpompi käsitellä. Tiloilla käytetään keritsemismetodia, missä lampaita ei sidota lainkaan, jotta kerintätilanne olisi mahdollisimman nopea ja vähän rajoittava eläimille. Välillä kerinnän yhteydessä tapahtuu pieniä viiltoja (Argentiinasta saamamme yksi esimerkkiluku oli yksi viilto jokaista 3 500 kerittyä lammasta kohtaan), ja tällöinkin haavanhoitoon oli tarkat ohjeet mm. desinfioinnin ja mahdollisen tikkauksen varalta. Tikkauksen suorittaa aina eläinlääkäri tai siihen erillisen koulutuksen saanut keritsijä. Mm. mulesing-vapaus sekä vapaana laiduntaminen koskevat myös Uudesta-Seelannista tulevia lampaantaljojamme. Taljat tulevat lihatuotannon sivutuotteena Farm Assurance Programs-sertifioinnin saaneilta tiloilta. Tämän ohjelman tiimoilta eläinten hyvinvoinnille on asetettu vaatimukset mm. ravinnon, terveydenhuollon ja lajityypilliseen elämän osalta. Silkkiperhosen toukkien osalta vaatimus lajityypillisestä elämästä on haasteellisempi, sillä ne on vuosituhansien aikana jalostettu niin pitkälle, että ne eivät tulisi enää toimeen ilman ihmistä. Myös Keski-Kiinasta tuleva silkkimme on luomusertifioitua, joten toukat saavat ravinnokseen ainoastaan luomutuotettua mulperipuun lehteä. Tuotettuaan silkkikotelon eli kokongin ne käsitellään kuumalla höyryllä, jolloin sisällä oleva silkkiperhonen kuolee hetkessä. Näin toimitaan, koska jos perhosen annettaisiin kuoriutua, se katkoisi silkin, eikä pitkiä ja laadukkaita silkkisäikeitä saataisi talteen. Osa perhosista annetaan kuoriutua, jotta ne jatkavat sukua. Kuoriutumisensa jälkeen perhosen elinikä voidaan kuitenkin mitata muutamissa päivissä, sillä se ei kykene lainkaan syömään. Olemme henkilökohtaisesti vierailleet paikan päällä Uudessa-Seelannissa ja Kiinassa. Korona sekoitti matkasuunnitelmamme villan alkulähteille Argentiinaan ja Uruguayhin, mutta monitorointimatka pyritään järjestämään tulevaisuudessa.